CELEX: 32016D1040
Language: el
Date: 2016-06-24 00:00:00
Title: Εκτελεστική απόφαση (ΕΕ) 2016/1040 της Επιτροπής, της 24ης Ιουνίου 2016, σχετικά με την έγκριση παρέκκλισης την οποία ζήτησε η Ιταλική Δημοκρατία για τις περιφέρειες Lombardia και Piemonte κατ' εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποηθείσα υπό τον αριθμό C(2016) 3820]

28.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 169/6
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1040 ΤΗΣ ΕΠΙΤΡΟΠΉΣ
   της 24ης Ιουνίου 2016
   σχετικά με την έγκριση παρέκκλισης την οποία ζήτησε η Ιταλική Δημοκρατία για τις περιφέρειες Lombardia και Piemonte κατ' εφαρμογήν της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   
      
         [κοινοποηθείσα υπό τον αριθμό C(2016) 3820]
      
   
   (Το κείμενο στην ιταλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που πρόκειται να διασπαρεί ετησίως σε κράτος μέλος ανά εκτάριο διαφέρει από τις καθοριζόμενες στο παράρτημα III παράγραφος 2 δεύτερο εδάφιο πρώτη πρόταση στοιχείο α) της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπον ώστε να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με βάση αντικειμενικά κριτήρια, όπως, στην προκειμένη περίπτωση, οι παρατεταμένες καλλιεργητικές περίοδοι και οι καλλιέργειες με μεγάλη πρόσληψη αζώτου.
            
         
               (2)
            
            
               Στις 3 Νοεμβρίου 2011 η Επιτροπή εξέδωσε την εκτελεστική απόφαση 2011/721/ΕΕ (2), δίνοντας στην Ιταλία τη δυνατότητα να επιτρέψει στις περιφέρειες Emilia Romagna, Lombardia, Piemonte και Veneto, τη διασπορά, υπό ορισμένες συνθήκες, έως 250 χιλιογράμμων αζώτου κοπριάς βοοειδών και επεξεργασμένης κοπριάς χοίρων ανά εκτάριο ετησίως σε εκμεταλλεύσεις με τουλάχιστον 70 % καλλιέργειες με μεγάλες ανάγκες αζώτου και παρατεταμένες καλλιεργητικές περιόδους.
            
         
               (3)
            
            
               Η ισχύς της παρέκκλισης που εγκρίθηκε με την εκτελεστική απόφαση 2011/721/ΕΕ και αφορούσε περίπου 300 εκμεταλλεύσεις και 13 000 εκτάρια γης έληξε στις 31 Δεκεμβρίου 2015.
            
         
               (4)
            
            
               Στις 20 Ιανουαρίου 2016 η Ιταλία υπέβαλε στην Επιτροπή αίτηση παρέκκλισης για τις περιφέρειες Lombardia και Piemonte, βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
            
         
               (5)
            
            
               Η ζητούμενη παρέκκλιση αφορά την πρόθεση της Ιταλίας να επιτρέψει στις περιφέρειες Lombardia και Piemonte, τη διασπορά έως 250 χιλιογράμμων αζώτου κοπριάς βοοειδών και επεξεργασμένης κοπριάς χοίρων ανά εκτάριο ετησίως σε εκμεταλλεύσεις με τουλάχιστον 70 % καλλιέργειες με μεγάλες ανάγκες αζώτου και παρατεταμένες καλλιεργητικές περιόδους. Εκτιμάται ότι η παρέκκλιση θα καλύψει δυνητικά 600 περίπου μονάδες βοοειδών και 60 χοιροτροφικές μονάδες στις περιφέρειες Lombardia και Piemonte, που αντιστοιχούν σε ποσοστό 15 % και 6 % αντίστοιχα του συνόλου των μονάδων βοοειδών και των χοιροτροφικών μονάδων στις εν λόγω περιφέρειες, σε 4 % της χρησιμοποιούμενης γεωργικής έκτασης (ΧΓΕ), σε 14 % του συνολικού ζωικού κεφαλαίου γαλακτοπαραγωγής και σε 7,4 % του συνόλου των χοίρων στις ίδιες περιφέρειες. Οι αροτραίες εκμεταλλεύσεις μπορούν επίσης να ζητήσουν την παρέκκλιση.
            
         
               (6)
            
            
               Η νομοθεσία για την εφαρμογή της οδηγίας 91/676/ΕΟΚ και την υλοποίηση των προγραμμάτων δράσης στις περιφέρειες Lombardia (απόφαση αριθ. X/5171 της 16ης Μαΐου 2016) και Piemonte (απόφαση αριθ. 19/2971 της 29ης Φεβρουαρίου 2016) εκδόθηκε και εφαρμόζεται σε συνδυασμό με την παρούσα απόφαση για την περίοδο 2016 έως 2019.
            
         
               (7)
            
            
               Οι χαρακτηρισμένες ευπρόσβλητες ζώνες στις οποίες έχουν εφαρμογή τα προγράμματα δράσης καταλαμβάνουν το 80 % της ΧΓΕ στη Lombardia και το 44 % της ΧΓΕ στο Piemonte.
            
         
               (8)
            
            
               Από τα υποβληθέντα δεδομένα για την ποιότητα των υδάτων προκύπτει ότι, όσον αφορά τα υπόγεια ύδατα, στο 87 % των συστημάτων υπογείων υδάτων στις περιφέρειες Lombardia και Piemonte, οι μέσες συγκεντρώσεις νιτρικών ιόντων είναι χαμηλότερες από 50 mg/l, στο δε 55 % είναι χαμηλότερες από 25 mg/l. Όσον αφορά τα επιφανειακά ύδατα, οι μέσες συγκεντρώσεις νιτρικών ιόντων είναι μικρότερες από 25 mg/l σε πάνω από το 90 % των σημείων παρακολούθησης, ενώ τιμές άνω των 50 mg/l δεν παρατηρούνται σε κανένα σημείο παρακολούθησης.
            
         
               (9)
            
            
               Στις περιφέρειες Lombardia και Piemonte απαντάται άνω του 35 % του ζωικού κεφαλαίου της Ιταλίας: συγκεκριμένα, 38 % των γαλακτοπαραγωγών βοοειδών, 60 % των χοίρων και 15 % των πουλερικών. Ο αριθμός των ζώων εμφανίζει πτωτικές τάσεις κατά την περίοδο 2007-2013.
            
         
               (10)
            
            
               Κατά την περίοδο 2003-2013, η κατανάλωση αζώτου χημικής προέλευσης μειώθηκε κατά 27 % περίπου, όπως και η χρήση ανόργανων φωσφορούχων λιπασμάτων· η τελευταία μειώθηκε κατά 57 %.
            
         
               (11)
            
            
               Περί το 65 % της συνολικής γεωργικής έκτασης στις περιφέρειες Lombardia και Piemonte καταλαμβάνεται από λειμώνες, σπόρους αραβοσίτου, ενσιρώσεις αραβοσίτου και χειμερινά δημητριακά.
            
         
               (12)
            
            
               Από τα δικαιολογητικά που συνοδεύουν το αίτημα παρέκκλισης προκύπτει ότι η προτεινόμενη ποσότητα των 250 χιλιογράμμων αζώτου από κοπριά βοοειδών και επεξεργασμένη κοπριά χοίρων ανά εκτάριο ετησίως αιτιολογείται με βάση αντικειμενικά κριτήρια, όπως είναι το μεγάλο ύψος καθαρών βροχοπτώσεων, οι παρατεταμένες καλλιεργητικές περίοδοι και οι υψηλής απόδοσης καλλιέργειες με μεγάλη πρόσληψη αζώτου.
            
         
               (13)
            
            
               Η Επιτροπή, αφού εξέτασε το αίτημα, κρίνει ότι με την προτεινόμενη ποσότητα των 250 χιλιογράμμων αζώτου από κοπριά βοοειδών και επεξεργασμένη κοπριά χοίρων ανά εκτάριο ετησίως δεν διακυβεύεται η επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι.
            
         
               (14)
            
            
               Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (3) προβλέπει μια ολοκληρωμένη, διασυνοριακή προσέγγιση της προστασίας των υδάτων, οργανωμένη γύρω από περιοχές λεκανών απορροής ποταμών, με στόχο την επίτευξη καλής κατάστασης των ευρωπαϊκών υδατικών συστημάτων έως το 2015. Η μείωση των θρεπτικών ουσιών αποτελεί αναπόσπαστο μέρος αυτού του στόχου. Η παρέκκλιση βάσει της παρούσας απόφασης χορηγείται με την επιφύλαξη των διατάξεων της οδηγίας 2000/60/ΕΚ και δεν αποκλείει ότι, ενδεχομένως, θα χρειαστούν πρόσθετα μέτρα για να εκπληρωθούν οι υποχρεώσεις που προκύπτουν από αυτήν.
            
         
               (15)
            
            
               Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (4) ορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης, καθώς και των πολιτικών ή των δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των δεδομένων, η Ιταλία, κατά τη συλλογή των αναγκαίων στοιχείων στα πλαίσια της παρούσας απόφασης, θα πρέπει, όπου ενδείκνυται, να χρησιμοποιεί τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (5).
            
         
               (16)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία έχει συσταθεί δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρέκκλιση
   Εγκρίνεται, υπό τους όρους της παρούσας απόφασης, η παρέκκλιση την οποία ζήτησε η Ιταλία, όσον αφορά τις περιφέρειες Lombardia και Piemonte, με στόχο να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στο παράρτημα III παράγραφος 2 δεύτερο εδάφιο πρώτη πρόταση στοιχείο α) της οδηγίας 91/676/ΕΟΚ.
   Άρθρο 2
   Πεδίο εφαρμογής
   Η παρούσα απόφαση ισχύει κατά περίπτωση και εφόσον τηρούνται οι προϋποθέσεις που ορίζονται στα άρθρα 4 έως 7 σε εκμεταλλεύσεις στις οποίες τουλάχιστον το 70 % της έκτασης της εκμετάλλευσης καλύπτεται από καλλιέργειες με μεγάλες ανάγκες αζώτου και με παρατεταμένες καλλιεργητικές περιόδους.
   Άρθρο 3
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «εκμεταλλεύσεις»: αγροτικές επιχειρήσεις με ή χωρίς κτηνοτροφική δραστηριότητα·
   β)   «αγροτεμάχιο»: μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης·
   γ)   «λειμώνες»: μόνιμοι ή προσωρινοί βοσκότοποι (οι προσωρινοί παραμένουν για χρονικό διάστημα μικρότερο των πέντε ετών)·
   δ)   «αραβόσιτος όψιμης ωρίμανσης»: αραβόσιτος κατηγορίας FAO 600-700, που σπέρνεται από τα μέσα Μαρτίου έως τις αρχές Απριλίου, με βλαστικό κύκλο τουλάχιστον 145-150 ημέρες·
   ε)   «αραβόσιτος ή σόργο μετά τα οποία καλλιεργείται χειμερινό κτηνοτροφικό χόρτο»: αραβόσιτος μεσο-όψιμης ή πρώιμης ωρίμανσης, σύμφωνα με τη διεθνή ταξινόμηση του FAO, ή σόργο, μετά τα οποία καλλιεργείται χειμερινό κτηνοτροφικό χόρτο, όπως ιταλική αίρα, κριθάρι, τριτικάλι ή χειμερινές ποικιλίες σίκαλης·
   στ)   «χειμερινά δημητριακά μετά τα οποία καλλιεργείται θερινό κτηνοτροφικό χόρτο»: χειμερινό σιτάρι, χειμερινό κριθάρι ή τριτικάλι, μετά τα οποία καλλιεργείται θερινό κτηνοτροφικό χόρτο, όπως αραβόσιτος, σόργο, Setaria ή είδη Panicum·
   ζ)   «καλλιέργειες με μεγάλες ανάγκες αζώτου και παρατεταμένες καλλιεργητικές περιόδους»: λειμώνες, αραβόσιτος όψιμης ωρίμανσης, αραβόσιτος ή σόργο, μετά τα οποία καλλιεργείται χειμερινό κτηνοτροφικό χόρτο και χειμερινά δημητριακά μετά τα οποία καλλιεργείται θερινό κτηνοτροφικό χόρτο·
   η)   «κοπριά βοοειδών»: κοπριά ζώων από βοοειδή, κατά τη βόσκηση ή υπό επεξεργασμένη μορφή·
   θ)   «επεξεργασία κοπριάς»: διαχωρισμός της κοπριάς χοίρων σε δύο κλάσματα, ένα στερεό και ένα υγρό, με σκοπό τη βελτίωση της διασποράς στο έδαφος, καθώς και την ενίσχυση της ανάκτησης αζώτου και φωσφόρου·
   ι)   «επεξεργασμένη κοπριά»: το υγρό κλάσμα που προκύπτει από την επεξεργασία της κοπριάς χοίρων με ελάχιστη αναλογία αζώτου προς φωσφορικές ενώσεις (N/P2O5) 2,5·
   ια)   «επεξεργασμένη κοπριά με αφαίρεση αζώτου»: επεξεργασμένη κοπριά με περιεκτικότητα σε άζωτο μικρότερη από 30 % σε σύγκριση με την περιεκτικότητα σε άζωτο μη επεξεργασμένης κοπριάς χοίρων·
   ιβ)   «εδάφη με χαμηλή περιεκτικότητα σε οργανική ύλη»: εδάφη με περιεκτικότητα σε οργανικό άνθρακα μικρότερη από 2 % στα 30 πρώτα εκατοστόμετρα εδάφους·
   ιγ)   «εδάφη μηδενικής ή χαμηλής αλατότητας»: εδάφη με ηλεκτρική αγωγιμότητα κορεσμένου δείγματος εδαφικής πάστας ECe < 4 mS/cm ή ηλεκτρική αγωγιμότητα υδατικού εκχυλίσματος με αναλογία εδάφους/νερού 1:2 EC 1:2 < 1 mS/cm, ή περιοχές που είναι σίγουρο ότι δεν υπόκεινται σε κίνδυνο αλάτωσης, όπως αναφέρεται στον χάρτη του εδάφους που έχει καταρτιστεί σε περιφερειακό επίπεδο·
   ιδ)   «αποδοτικότητα χρήσης αζώτου»: το ποσοστό του συνολικού αζώτου που διασπείρεται υπό μορφή ζωικής κοπριάς το οποίο διατίθεται στις καλλιέργειες κατά το έτος διασποράς.
   Άρθρο 4
   Ετήσια αίτηση και ανάληψη δέσμευσης
   1.   Οι γεωργοκτηνοτρόφοι που επιθυμούν να επωφεληθούν από παρέκκλιση δυνάμει της παρούσας απόφασης υποβάλλουν αίτηση παρέκκλισης στις αρμόδιες αρχές σε ετήσια βάση, το αργότερο έως τις 15 Φεβρουαρίου. Η ετήσια αίτηση για το έτος 2016 πρέπει να υποβληθεί το αργότερο έως τις 30 Ιουνίου 2016.
   2.   Ταυτόχρονα με την υποβολή της ετήσιας αίτησης που αναφέρεται στην παράγραφο 1, οι γεωργοκτηνοτρόφοι δεσμεύονται εγγράφως να τηρήσουν τους όρους των άρθρων 5, 6 και 7.
   Άρθρο 5
   Επεξεργασία της κοπριάς
   1.   Οι γεωργοκτηνοτρόφοι που επωφελούνται από παρέκκλιση για τη διασπορά επεξεργασμένης κοπριάς χοίρων κοινοποιούν στις αρμόδιες αρχές τις ακόλουθες πληροφορίες:
   
               α)
            
            
               τον τύπο επεξεργασίας της κοπριάς·
            
         
               β)
            
            
               τη δυναμικότητα και τα κύρια χαρακτηριστικά της εγκατάστασης επεξεργασίας, συμπεριλαμβανομένης της αποδοτικότητάς της·
            
         
               γ)
            
            
               την ποσότητα κοπριάς που απεστάλη προς επεξεργασία·
            
         
               δ)
            
            
               την ποσότητα, τη σύσταση, συμπεριλαμβανομένου του προσδιορισμού της περιεκτικότητας σε άζωτο και φωσφόρο, και τον προορισμό του στερεού κλάσματος·
            
         
               ε)
            
            
               την ποσότητα, τη σύσταση, συμπεριλαμβανομένου του προσδιορισμού της περιεκτικότητας σε άζωτο και φωσφόρο, και τον προορισμό της επεξεργασμένης κοπριάς·
            
         
               στ)
            
            
               την εκτίμηση των απωλειών αερίων κατά την επεξεργασία.
            
         2.   Το στερεό κλάσμα που προκύπτει από την επεξεργασία της κοπριάς σταθεροποιείται, ώστε να περιοριστούν οι οσμές και άλλες εκπομπές, να βελτιωθούν οι αγρονομικές και οι σχετικές με την υγιεινή ιδιότητες, να διευκολυνθεί ο χειρισμός και να ενισχυθεί η διαθεσιμότητα του αζώτου και των φωσφορικών ενώσεων στις καλλιέργειες. Το προκύπτον προϊόν δεν διασπείρεται στις εκμεταλλεύσεις που επωφελούνται από παρέκκλιση. Οι αρμόδιες αρχές λαμβάνουν μέτρα για να ενθαρρύνουν τη χρήση του σταθεροποιημένου στερεού κλάσματος σε εδάφη χαμηλής περιεκτικότητας σε οργανική ύλη. Τα εν λόγω εδάφη επισημαίνονται σε χάρτες που έχουν καταρτιστεί σε περιφερειακό επίπεδο και διατίθενται στους γεωργοκτηνοτρόφους.
   3.   Οι αρμόδιες αρχές ορίζουν τις μεθόδους προσδιορισμού της σύστασης της επεξεργασμένης κοπριάς, των διακυμάνσεων της σύστασης αυτής και της αποδοτικότητας της επεξεργασίας για κάθε εκμετάλλευση για την οποία έχει εγκριθεί ατομική παρέκκλιση.
   4.   Οι αρμόδιες αρχές παρακολουθούν την αμμωνία και τις λοιπές εκπομπές που προκύπτουν από την επεξεργασία της κοπριάς σε αντιπροσωπευτικές τοποθεσίες για κάθε τεχνική επεξεργασίας. Με βάση τα αποτελέσματα της παρακολούθησης, οι αρμόδιες αρχές προβαίνουν σε απογραφή των εκπομπών.
   Άρθρο 6
   Διασπορά κοπριάς και άλλων λιπασμάτων
   1.   Τηρουμένων των όρων των παραγράφων 2 έως 12, η ποσότητα κοπριάς βοοειδών, συμπεριλαμβανομένης της κοπριάς που προέρχεται από τα ίδια τα ζώα και της επεξεργασμένης κοπριάς που διασπείρεται ετησίως στο έδαφος εκμεταλλεύσεων οι οποίες επωφελούνται παρέκκλισης, δεν υπερβαίνει την ποσότητα κοπριάς που περιέχει 250 χιλιόγραμμα αζώτου ανά εκτάριο.
   2.   Οι συνολικές εισροές αζώτου δεν υπερβαίνουν τις προβλεπόμενες ανάγκες της εκάστοτε καλλιέργειας σε θρεπτικά στοιχεία. Συνεκτιμώνται η προσφορά από το έδαφος και η αυξημένη διαθεσιμότητα αζώτου από κοπριά λόγω της επεξεργασίας της κοπριάς. Δεν υπερβαίνει τα πρότυπα μέγιστης διασποράς, όπως αυτά καθορίζονται στα προγράμματα δράσης που ισχύουν για την εκμετάλλευση, στις περιφέρειες Lombardia (απόφαση αριθ. X/5171 της 16 Μαΐου 2016) και Piemonte (απόφαση αριθ. 19/2971 της 29ης Φεβρουαρίου 2016).
   3.   Οι συνολικές εισροές φωσφόρου δεν υπερβαίνουν τις προβλεπόμενες ανάγκες της εκάστοτε καλλιέργειας σε θρεπτικά στοιχεία, συνεκτιμώντας και την προσφορά φωσφόρου από το έδαφος. Στις εκμεταλλεύσεις που επωφελούνται από παρέκκλιση δεν διασπείρεται φωσφόρος από χημικά λιπάσματα.
   4.   Για κάθε εκμετάλλευση καταρτίζεται ετησίως, το αργότερο μέχρι τις 15 Φεβρουαρίου, σχέδιο λίπανσης στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και ανόργανων λιπασμάτων. Για το έτος 2016 τα εν λόγω σχέδια πρέπει να καταρτιστούν το αργότερο έως τις 30 Ιουνίου 2016.
   Το σχέδιο λίπανσης περιλαμβάνει τα ακόλουθα:
   
               α)
            
            
               τον αριθμό των ζώων και περιγραφή του συστήματος σταβλισμού και αποθήκευσης, στην οποία συμπεριλαμβάνονται η χωρητικότητα και ο τύπος των διαθέσιμων χώρων αποθήκευσης κοπριάς·
            
         
               β)
            
            
               υπολογισμό του αζώτου και του φωσφόρου κοπριάς που παράγονται στην εκμετάλλευση·
            
         
               γ)
            
            
               περιγραφή της επεξεργασίας της κοπριάς και των χαρακτηριστικών της επεξεργασμένης κοπριάς (ανάλογα με την περίπτωση)·
            
         
               δ)
            
            
               την ποσότητα, το είδος και τα χαρακτηριστικά της κοπριάς που παραδίδεται εκτός της εκμετάλλευσης ή εντός της εκμετάλλευσης·
            
         
               ε)
            
            
               την αμειψισπορά και την έκταση, σε εκτάρια, των αγροτεμαχίων με καλλιέργειες με μεγάλες ανάγκες αζώτου και παρατεταμένες καλλιεργητικές περιόδους και των αγροτεμαχίων με άλλες καλλιέργειες·
            
         
               στ)
            
            
               τις αναμενόμενες αποδόσεις κάθε καλλιέργειας, ανάλογα με τη διαθεσιμότητα θρεπτικών στοιχείων και νερού, καθώς και ανάλογα με τις τοπικές συνθήκες, όπως είναι το κλίμα, ο τύπος εδάφους κ.λπ.·
            
         
               ζ)
            
            
               τις προβλεπόμενες, για κάθε αγροτεμάχιο, απαιτήσεις των καλλιεργειών σε άζωτο και φωσφόρο·
            
         
               η)
            
            
               υπολογισμό του αζώτου και του φωσφόρου κοπριάς που θα διασπαρούν σε κάθε αγροτεμάχιο·
            
         
               θ)
            
            
               υπολογισμό του αζώτου από χημικά λιπάσματα που θα διασπαρούν σε κάθε αγροτεμάχιο·
            
         
               ι)
            
            
               εκτίμηση της απαιτούμενης ποσότητας νερού για άρδευση και ακριβή αναφορά της πηγής ύδρευσης· στο σχέδιο περιλαμβάνεται η άδεια άντλησης ύδατος ή η σύμβαση χρήσης ύδατος με τη συναφή «κοινοπραξία υδροδότησης» ή χάρτης στον οποίο εμφαίνεται ότι η εκμετάλλευση βρίσκεται σε περιοχές όπου τα υπόγεια ύδατα μικρού βάθους βρίσκονται σε επαφή με το ριζικό σύστημα.
            
         Προκειμένου να διασφαλιστεί η συνέπεια των σχεδίων λίπανσης προς τις πραγματικές γεωργικές πρακτικές, τα σχέδια αναθεωρούνται το αργότερο επτά ημέρες μετά από κάθε μεταβολή της γεωργικής πρακτικής.
   5.   Κάθε εκμετάλλευση τηρεί λογαριασμούς λίπανσης με βάση τα αγροτεμάχια. Οι εν λόγω λογαριασμοί περιλαμβάνουν τις διασπαρείσες ποσότητες και τον χρόνο διασποράς της κοπριάς και των χημικών λιπασμάτων.
   6.   Διατίθενται στην εκμετάλλευση η άδεια άντλησης ύδατος ή η σύμβαση χρήσης ύδατος με τη συναφή «κοινοπραξία υδροδότησης» ή χάρτης στον οποίο αναφέρεται ότι η εκμετάλλευση βρίσκεται σε περιοχές όπου τα υπόγεια ύδατα μικρού βάθους βρίσκονται σε επαφή με το ριζικό σύστημα. Η επιτρεπόμενη βάσει της άδειας ή της σύμβασης ποσότητα νερού, ανάλογα με την περίπτωση, αρκεί για την επίτευξη αποδόσεων καλλιεργειών που λαμβάνονται υπό συνθήκες απουσίας επιβολής περιορισμών στην άρδευση.
   7.   Για κάθε εκμετάλλευση που επωφελείται από παρέκκλιση, διατίθενται αποτελέσματα ανάλυσης αζώτου και φωσφόρου στο έδαφος. Διενεργείται δειγματοληψία και ανάλυση φωσφόρου και αζώτου, το αργότερο την 1η Ιουνίου και τουλάχιστον ανά τετραετία, για κάθε έκταση της εκμετάλλευσης που είναι ομοιογενής ως προς την αμειψισπορά και τα χαρακτηριστικά του εδάφους. Απαιτείται τουλάχιστον μία ανάλυση ανά πέντε εκτάρια γης.
   8.   Η κοπριά ζώων που διασπείρεται σε επωφελούμενες από παρέκκλιση εκμεταλλεύσεις έχει αποδοτικότητα χρήσης αζώτου τουλάχιστον 65 % της υγρής κοπριάς και 50 % της στερεής.
   9.   Η κοπριά ζώων και τα χημικά λιπάσματα που διασπείρονται σε επωφελούμενες από παρέκκλιση εκμεταλλεύσεις δεν μπορούν να διασπαρούν μετά την 1η Νοεμβρίου.
   10.   Τουλάχιστον δύο τρίτα της ποσότητας αζώτου κοπριάς, εξαιρουμένου του αζώτου κοπριάς ζώων βοσκής, διασπείρονται πριν από τις 31 Ιουλίου εκάστου έτους. Για τους σκοπούς αυτούς, οι επωφελούμενες από παρέκκλιση εκμεταλλεύσεις διαθέτουν επαρκή δυναμικότητα αποθήκευσης κοπριάς ζώων, που μπορεί να καλύψει τις περιόδους κατά τις οποίες η διασπορά της κοπριάς απαγορεύεται.
   11.   Η υγρή κοπριά, συμπεριλαμβανομένης της επεξεργασμένης κοπριάς και των λυμάτων, διασπείρεται με τεχνικές διασποράς χαμηλών εκπομπών. Η στερεή κοπριά ενσωματώνεται εντός 24 ωρών.
   12.   Προκειμένου να αποτραπεί ο κίνδυνος αλάτωσης των εδαφών, η επεξεργασμένη κοπριά με αφαίρεση αζώτου επιτρέπεται μόνο σε εδάφη μηδενικής ή χαμηλής αλατότητας. Προς τον σκοπό αυτό, οι γεωργοκτηνοτρόφοι που σκοπεύουν να διασπείρουν επεξεργασμένη κοπριά με αφαίρεση αζώτου μετρούν την ηλεκτρική αγωγιμότητα στα αγροτεμάχια στα οποία θα γίνει η διασπορά τουλάχιστον ανά τετραετία και ενσωματώνουν τα αποτελέσματα στην αίτηση που αναφέρεται στο άρθρο 4 παράγραφος 1. Οι αρμόδιες αρχές θεσπίζουν πρωτόκολλο μέτρησης της ηλεκτρικής αγωγιμότητας προς χρήση από τους γεωργοκτηνοτρόφους. Οι αρμόδιες αρχές καταρτίζουν χάρτες στους οποίους εμφαίνονται οι περιοχές που εμφανίζουν κίνδυνο αλάτωσης.
   Άρθρο 7
   Διαχείριση γης
   Οι γεωργοκτηνοτρόφοι που επιδιώκουν να επωφεληθούν της παρέκκλισης εξασφαλίζουν την τήρηση όλων των ακόλουθων όρων:
   
               α)
            
            
               τουλάχιστον το 70 % της έκτασης της εκμετάλλευσης καλύπτεται με καλλιέργειες με μεγάλες ανάγκες αζώτου και παρατεταμένες καλλιεργητικές περιόδους·
            
         
               β)
            
            
               οι προσωρινοί λειμώνες οργώνονται την άνοιξη·
            
         
               γ)
            
            
               οι προσωρινοί και μόνιμοι λειμώνες δεν περιλαμβάνουν άνω του 50 % όσπρια ή άλλα φυτά που δεσμεύουν ατμοσφαιρικό άζωτο·
            
         
               δ)
            
            
               συλλέγεται ο αραβόσιτος όψιμης ωρίμανσης, καθώς και τα κοτσάνια·
            
         
               ε)
            
            
               το χειμερινό κτηνοτροφικό χόρτο, όπως η ιταλική αίρα, το κριθάρι, το τριτικάλι ή οι χειμερινές ποικιλίες σίκαλης, σπέρνεται εντός δύο εβδομάδων μετά τη συγκομιδή του αραβοσίτου ή του σόργου και η συγκομιδή πραγματοποιείται το αργότερο δύο εβδομάδες πριν από τη σπορά αραβοσίτου ή σόργου·
            
         
               στ)
            
            
               το θερινό κτηνοτροφικό χόρτο, όπως ο αραβόσιτος, το σόργο, η Setaria ή τα είδη Panicum σπέρνεται εντός δύο εβδομάδων μετά τη συγκομιδή των χειμερινών δημητριακών και η συγκομιδή πραγματοποιείται το αργότερο δύο εβδομάδες πριν από τη σπορά των χειμερινών δημητριακών·
            
         
               ζ)
            
            
               οι καλλιέργειες με μεγάλες ανάγκες αζώτου σπέρνονται εντός δύο εβδομάδων από το όργωμα του χόρτου, στη διάρκεια δε του έτους κατά το οποίο οργώνονται οι μόνιμοι λειμώνες δεν διασπείρονται λιπάσματα.
            
         Άρθρο 8
   Άλλα μέτρα
   1.   Οι αρμόδιες αρχές μεριμνούν ώστε οι παρεκκλίσεις που εγκρίνονται για τη διασπορά επεξεργασμένης κοπριάς να είναι συμβατές με τη δυναμικότητα των εγκαταστάσεων επεξεργασίας κοπριάς.
   2.   Οι αρμόδιες αρχές μεριμνούν ώστε οι παρεκκλίσεις που εγκρίνονται να είναι συμβατές με την επιτρεπόμενη χρήση ύδατος στην εκμετάλλευση που επωφελείται από την παρέκκλιση.
   Άρθρο 9
   Μέτρα μεταφοράς της κοπριάς
   1.   Οι αρμόδιες αρχές μεριμνούν για την καταγραφή της μεταφοράς ζωικής κοπριάς από και προς τις εκμεταλλεύσεις που επωφελούνται παρέκκλισης μέσω συστημάτων γεωγραφικού εντοπισμού ή για την καταγραφή στα συνοδευτικά έγγραφα, με αναφορά του τόπου προέλευσης και προορισμού. Η καταγραφή μέσω συστημάτων γεωγραφικού εντοπισμού είναι υποχρεωτική για μεταφορές σε αποστάσεις άνω των 30 χιλιομέτρων.
   2.   Οι αρμόδιες αρχές μεριμνούν ώστε να είναι διαθέσιμο, κατά τη διάρκεια της μεταφοράς, έγγραφο στο οποίο αναγράφεται η ποσότητα της μεταφερόμενης κοπριάς και η περιεκτικότητά της σε άζωτο και φωσφόρο.
   3.   Οι αρμόδιες αρχές μεριμνούν ώστε η επεξεργασμένη κοπριά και τα στερεά κλάσματα που προκύπτουν από την επεξεργασία της κοπριάς να αναλύονται όσον αφορά την περιεκτικότητά τους σε άζωτο και φωσφόρο. Η ανάλυση διενεργείται σε αναγνωρισμένα εργαστήρια. Τα αποτελέσματα της ανάλυσης κοινοποιούνται στις αρμόδιες αρχές και στον παραλαμβάνοντα γεωργοκτηνοτρόφο. Πιστοποιητικό της ανάλυσης διατίθεται για κάθε μεταφορά.
   Άρθρο 10
   Παρακολούθηση
   1.   Οι αρμόδιες αρχές μεριμνούν για την κατάρτιση και ετήσια επικαιροποίηση χαρτών, όπου εμφαίνεται το ποσοστό των εκμεταλλεύσεων, το ποσοστό των ζώων, το ποσοστό των γεωργικών γαιών που καλύπτονται από ατομική παρέκκλιση, καθώς και χαρτών των τοπικών χρήσεων γαιών σε κάθε δήμο/κοινότητα.
   2.   Συλλέγονται και επικαιροποιούνται σε ετήσια βάση δεδομένα σχετικά με την αμειψισπορά και τις γεωργικές πρακτικές στις εκμεταλλεύσεις που καλύπτονται από παρεκκλίσεις.
   3.   Συγκροτείται και διατηρείται σε λειτουργία δίκτυο παρακολούθησης για τη λήψη δειγμάτων των επιφανειακών και των μικρού βάθους υπογείων υδάτων, με σκοπό την εκτίμηση των επιπτώσεων της παρέκκλισης στην ποιότητα των υδάτων. Το σχέδιο του δικτύου παρακολούθησης υποβάλλεται στην Επιτροπή. Ο αρχικός αριθμός των σταθμών παρακολούθησης δεν μπορεί να μειωθεί, ούτε η θέση των σταθμών να μεταβληθεί, κατά τη διάρκεια της περιόδου εφαρμογής της παρούσας απόφασης, εκτός εάν αιτιολογείται δεόντως.
   4.   Η παρακολούθηση των υδάτων εντείνεται στις λεκάνες απορροής γεωργικής σημασίας που γειτνιάζουν με τα πλέον ευπρόσβλητα υδατικά συστήματα, τα οποία προσδιορίζονται από τις αρμόδιες αρχές.
   5.   Συγκροτούνται σταθμοί παρακολούθησης, με σκοπό τη διοχέτευση δεδομένων για τη συγκέντρωση αζώτου και φωσφόρου στο νερό του εδάφους, για το ανόργανο άζωτο στην εδαφική κατατομή και για τις αντίστοιχες απώλειες αζώτου και φωσφόρου που εισέρχονται στα υπόγεια ύδατα μέσω του ριζικού συστήματος, καθώς και για τις απώλειες αζώτου και φωσφόρου μέσω της επιφανειακής απορροής και της κατείσδυσης, σε συνθήκες παρέκκλισης και χωρίς παρέκκλιση. Οι σταθμοί παρακολούθησης περιλαμβάνουν τους κύριους τύπους εδάφους, τις πρακτικές λίπανσης και τις καλλιέργειες. Το σχέδιο του δικτύου παρακολούθησης υποβάλλεται στην Επιτροπή. Ο αρχικός αριθμός των σταθμών παρακολούθησης δεν μπορεί να μειωθεί, ούτε η θέση των σταθμών να μεταβληθεί, κατά τη διάρκεια της περιόδου εφαρμογής της παρούσας απόφασης, εκτός εάν αιτιολογείται δεόντως.
   Άρθρο 11
   Έλεγχοι και επαλήθευση
   1.   Οι αρμόδιες αρχές μεριμνούν ώστε όλες οι αιτήσεις παρέκκλισης να υποβάλλονται σε διοικητικό έλεγχο. Εφόσον κατά τον έλεγχο διαπιστωθεί ότι δεν τηρούνται οι όροι των άρθρων 5, 6 και 7, ενημερώνεται σχετικά ο αιτών. Στην περίπτωση αυτή, η αίτηση θεωρείται απορριφθείσα.
   2.   Καταρτίζεται πρόγραμμα επιτόπιων επιθεωρήσεων με βάση την ανάλυση του κινδύνου, τα αποτελέσματα των ελέγχων προηγουμένων ετών και τα αποτελέσματα γενικών τυχαίων ελέγχων της εφαρμογής της νομοθεσίας με την οποία μεταφέρεται στο εθνικό δίκαιο η οδηγία 91/676/ΕΟΚ. Οι επιτόπιες επιθεωρήσεις καλύπτουν τουλάχιστον το 7 % των εκμεταλλεύσεων για τις οποίες χορηγήθηκε παρέκκλιση και αφορούν την τήρηση των όρων που καθορίζονται στα άρθρα 5, 6 και 7 της παρούσας απόφασης.
   3.   Οι αρμόδιες αρχές μεριμνούν ώστε το 2 % τουλάχιστον των μεταφορών κοπριάς να υπόκειται σε επιτόπιους ελέγχους, βάσει εκτίμησης κινδύνου και των αποτελεσμάτων των διοικητικών ελέγχων που αναφέρονται στην παράγραφο 1. Οι έλεγχοι περιλαμβάνουν τουλάχιστον εκτίμηση των συνοδευτικών εγγράφων, επαλήθευση της προέλευσης και του προορισμού της κοπριάς και διαθεσιμότητα ανάλυσης της μεταφερόμενης κοπριάς.
   4.   Στις περιπτώσεις που κατά την επαλήθευση διαπιστωθεί μη συμμόρφωση με την παρούσα απόφαση, οι αρμόδιες αρχές λαμβάνουν τα απαιτούμενα μέτρα επανόρθωσης. Συγκεκριμένα, οι γεωργοκτηνοτρόφοι που δεν συμμορφώνονται με τα άρθρα 5, 6 και 7 αποκλείονται από την παρέκκλιση κατά το επόμενο έτος.
   Άρθρο 12
   Υποβολή εκθέσεων
   Οι αρμόδιες αρχές υποβάλλουν ετησίως το αργότερο στις 31 Δεκεμβρίου, και για το 2019 το αργότερο στις 30 Σεπτεμβρίου, έκθεση που περιλαμβάνει τα ακόλουθα:
   
               α)
            
            
               αξιολόγηση της εφαρμογής της παρέκκλισης, βάσει ελέγχων σε επίπεδο εκμετάλλευσης, καθώς και ελέγχων της μεταφοράς κοπριάς, όπως επίσης και στοιχεία σχετικά με τις μη συμμορφούμενες εκμεταλλεύσεις, τα οποία στηρίζονται στα πορίσματα διοικητικών και επιτόπιων επιθεωρήσεων·
            
         
               β)
            
            
               στοιχεία σχετικά με την επεξεργασία της κοπριάς, συμπεριλαμβανομένης της περαιτέρω μεταποίησης και χρήσης των στερεών κλασμάτων, και λεπτομερή δεδομένα για τα χαρακτηριστικά των συστημάτων επεξεργασίας, την αποδοτικότητά τους και τη σύνθεση της επεξεργασμένης κοπριάς, καθώς και τον τελικό προορισμό των στερεών κλασμάτων·
            
         
               γ)
            
            
               χάρτες στους οποίους εμφαίνονται οι περιοχές χαμηλής περιεκτικότητας σε οργανική ύλη, καθώς και τα μέτρα που έχουν ληφθεί για να ενθαρρυνθεί η χρήση του σταθεροποιημένου στερεού κλάσματος σε εδάφη χαμηλής περιεκτικότητας σε οργανική ύλη, όπως προβλέπεται στο άρθρο 5 παράγραφος 2·
            
         
               δ)
            
            
               τις μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση που επωφελείται ατομικής παρέκκλισης, όπως προβλέπεται στο άρθρο 5 παράγραφος 3·
            
         
               ε)
            
            
               την απογραφή αμμωνίας και λοιπών εκπομπών από την επεξεργασία κοπριάς, όπως προβλέπεται στο άρθρο 5 παράγραφος 4·
            
         
               στ)
            
            
               το θεσπισθέν πρωτόκολλο για τη μέτρηση της ηλεκτρικής αγωγιμότητας και χάρτες στους οποίους εμφαίνονται οι περιοχές που έχουν υποστεί αλάτωση, όπως προβλέπεται στο άρθρο 6 παράγραφος 12·
            
         
               ζ)
            
            
               τις μεθόδους επαλήθευσης της συμβατότητας των παρεκκλίσεων που έχουν εγκριθεί με τη δυναμικότητα των εγκαταστάσεων επεξεργασίας κοπριάς, όπως προβλέπεται στο άρθρο 8 παράγραφος 1·
            
         
               η)
            
            
               τις μεθόδους επαλήθευσης της συμβατότητας κάθε εγκριθείσας παρέκκλισης με την επιτρεπόμενη χρήση ύδατος στην εκμετάλλευση που επωφελείται από την παρέκκλιση, όπως προβλέπεται στο άρθρο 8 παράγραφος 2·
            
         
               θ)
            
            
               χάρτες στους οποίους εμφαίνονται το ποσοστό των εκμεταλλεύσεων, των ζώων και των γεωργικών γαιών που καλύπτονται από ατομικές παρεκκλίσεις και οι τοπικές χρήσεις γης, καθώς και δεδομένα για την αμειψισπορά και τις γεωργικές πρακτικές στις επωφελούμενες από παρέκκλιση εκμεταλλεύσεις, όπως προβλέπεται στο άρθρο 10 παράγραφοι 1 και 2·
            
         
               ι)
            
            
               τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων, συμπεριλαμβανομένων των παράκτιων υδάτων, καθώς και για τις επιπτώσεις της παρέκκλισης στην ποιότητα των υδάτων, όπως προβλέπεται στο άρθρο 10 παράγραφος 3·
            
         
               ια)
            
            
               κατάλογο των πλέον ευάλωτων υδατικών συστημάτων, όπως προβλέπεται στο άρθρο 10 παράγραφος 4·
            
         
               ιβ)
            
            
               σύνοψη και αξιολόγηση των δεδομένων που ελήφθησαν από τους σταθμούς παρακολούθησης που αναφέρονται στο άρθρο 10 παράγραφος 5.
            
         Άρθρο 13
   Περίοδος εφαρμογής
   Η ισχύς της παρούσας απόφασης λήγει στις 31 Δεκεμβρίου 2019.
   Άρθρο 14
   Αποδέκτης
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 24 Ιουνίου 2016.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  Εκτελεστική απόφαση της Επιτροπής 2011/721/ΕΕ, της 3ης Νοεμβρίου 2011, σχετικά με την έγκριση παρέκκλισης, την οποία ζήτησε η Ιταλία για τις περιφέρειες Emilia Romagna, Lombardia, Piemonte και Veneto κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 287 της 4.11.2011, σ. 36).
   
      (3)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
   
      (4)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (ΕΕ L 108 της 25.4.2007, σ. 1).
   
      (5)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).